**Povzetek revizijskega poročila *Pravilnost dela poslovanja Občine Gorenja vas - Poljane***

Računsko sodišče je revidiralo *pravilnost poslovanja Občine Gorenja vas - Poljane v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, zadolževanje in druga področja poslovanja.* Cilj revizije je bil izrek mnenja o pravilnosti poslovanja Občine Gorenja vas - Poljane v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, zadolževanje in druga področja poslovanja.

Računsko sodišče je o pravilnosti dela poslovanja Občine Gorenja vas - Poljanev letu 2015 izreklo *mnenje s pridržkom,* ker občina ni poslovala v skladu s predpisi v naslednjih primerih:

* v kadrovskem načrtu ni prikazala vseh zahtevanih podatkov, obrazložitve proračuna občine za leto 2015 in zaključnega računa proračuna za leto 2015 niso bile popolne; prevzela je za 42.717 evrov več obveznosti, kot je imela načrtovanih sredstev v proračunu in načrtu razvojnih programov za leta 2013, 2014 in 2015;
* javnemu uslužbencu je odredila stalno pripravljenost, ne da bi za to imela podlago v javnofinančnih predpisih;
* družbi Smučarsko turistični center Stari vrh, d. o. o. je dodelila in izplačala sredstva v znesku 60.000 evrov, ne da bi bili za izplačilo izpolnjeni pogoji; brez podlage v javnofinančnih predpisih je prevzela obveznosti oziroma pogojne obveznosti za zagotovitev denarnih sredstev družbi Smučarsko turistični center Stari vrh, d. o. o. v skupnem znesku 780.000 evrov;
* petim nepridobitnim organizacijam je dodelila in izplačala sredstva v skupnem znesku 1.350 evrov, ne da bi prej izvedla javni razpis; šestim nepridobitnim organizacijam je dodelila in izplačala sredstva v skupnem znesku 1.700 evrov, ne da bi prej sklenila pogodbe o dodelitvi sredstev;
* ni zagotovila popolnega in pravočasnega pobiranja prejemkov proračuna iz svoje pristojnosti ter izločanja teh prejemkov v proračun; pri oddaji poslovnih prostorov v najem ni imenovala skrbnika pravnega posla oziroma ga ni določila v pogodbi;
* postopka prodaje nepremičnega premoženja ni izvedla po eni od predpisanih metod; prevzela in plačala je obveznosti, ki še niso nastale (za leto 2015 je bil ocenjen znesek obveznosti 14.936 evrov); izvedla je pobot obveznosti v znesku 211.008 evrov, na da bi bili za to izpolnjeni pogoji.

Računsko sodišče je Občini Gorenja vas - Poljanepodalo *priporočila* za izboljšanje poslovanja.

Ljubljana, 6. avgusta 2018